Truss dalk binnekort haar pos kwytLiz Truss, Britanje se eerste minister. (Foto: Daniel Leal / AFP) Die Britse eerste minister Liz Truss het Dinsdag gestoei om haar posisie te stabiliseer ná ŉ ekonomiese ineenstorting haar gedwing het om ŉ vernederende U-draai te maak oor belastinghervorming. Haar toekoms as leier is op die spel. “Dit is moeilik om te dink aan ŉ meer ernstige politieke en ekonomiese krisis in onlangse tye as wat Brittanje tans beleef,” sê The Daily Telegraph in ŉ redaksionele skrywe. Die koerant het Truss vroeër ondersteun, maar meen sy kan binnekort “in die skande kom” as die land se eerste minister met die tweede kortste ampstermyn, tensy haar eie LP’s haar “ruimte gee”. Truss het Dinsdag met haar kabinet vergader in ŉ poging om ondersteuning te bekom onder Konserwatiewe LP’s – sommige van wie al ruiterlik erken het sy het geen toekoms as eerste minister nie. Sy sal na verwagting Woensdag in die parlement verskyn vir ŉ vraag-en-antwoordsessie. Die Sun-koerant het Truss Dinsdag “The Ghost PM” genoem en The Mirror het na die situasie verwys as “ŉ katastrofiese vernedering”. Die beleërde eerste minister het Maandag in ŉ onderhoud met BBC om verskoning gevra dat sy “te vinnig te ver gegaan het” met hervorming, een maand ná sy aangewys is. Dit kom ná haar nuwe finansiesminister Jeremy Hunt se kort verklaring Maandag waar byna al die belastingkortings wat verlede maand in ŉ begroting deur sy afgedankte voorganger Kwasi Kwarteng aangekondig is, teruggetrek is. Hunt het aan die parlement gesê dat hy en Truss die vorige dag “ooreengekom het om byna alle belastingmaatreëls wat drie weke gelede in die groeiplan aangekondig is, om te keer”. Dié aankondiging het gekom nadat Truss se regerende Konserwatiewe Party baie punte verloor het in meningsopnames. Jeremy Hunt (Foto: AP Photo/Alastair Grant) Britse media vergelyk Hunt se dramatiese ingryping met ŉ staatsgreep en The Telegraph het hom in ŉ spotprent uitgebeeld as ŉ generaal met talle medaljes wat “tydelik beheer neem om die situasie te stabiliseer”. “Dit was ŉ baie Britse staatsgreep. Só hoflik dat jy dit byna kon misloop,” het The Guardian geskryf. Konserwatiewe LP Roger Gale sê Hunt het “de facto eerste minister” geword terwyl verskeie LP’s Truss openlik gemaan het om die amp te verlaat en ander na bewering beplan om haar uit die saal te lig. “Ek dink haar posisie is onhoudbaar,” het Konserwatiewe LP Charles Walker aan Sky News gesê. “As sy nie nou gaan nie, sal dit nie meer haar besluit wees nie.” Truss het haar nabye vriend Kwarteng Vrydag afgedank ná die belastingkortingbegroting effekteopbrengste die hoogte in laat skiet het en die pond laat tuimel het tot ŉ rekordlaagtepunt teenoor die dollar te midde van vrese oor yslike skuld in die Verenigde Koninkryk. Truss het reeds twee keer ŉ vernederende U-draai moes maak oor die begroting waar belastingkorting vir rykes en op maatskappywinste teruggetrek is. Hunt se omkeerstrategie sluit in ŉ vermindering van twee jaar na ses maande in Truss se aangekondigde £2 500-beperking op elektrisiteitsrekeninge vir alle Britte. Hunt het beraam dat die belastingwysigings sowat £32 miljard per jaar sal inbring, ná ekonome beraam het dat die regering deur ŉ swart gat van £60 miljard in die gesig gestaar word. Hunt se optrede Maandag het die Britse pond laat gedy teenoor die dollar en die euro terwyl effekteopbrengste gedaal het.